گنج یاشلارین‌دا ادبی شؤهرت قازان‌سا دا شاعرین سونراکی حیاتی آجیلارلا دولو اولموش‌دو. عمی‌سی قیزین‌دان عائله قورماق تکلیفینه رد جاوابی آلدیغین‌دان اؤمرونون سونونا قدر ائولنممیش‌دی. ۱۸۷۰-جی ایلین اووللین‌ده بیر نئچه گون ایچری‌سین‌ده عمی‌سینی، آناسینی و خالاسینی ایتیرمیش‌دی. همین ایلین ایول آیین‌دا فرانسه -پروس ساواشی باشلایان‌دا سول‌لی پرودوم دا کؤنول‌لولر سیراسیندا وطنینین مۆدافیعه‌سینه قوشولموش‌دو. او، دریفوسون فعال طرفدارلارین‌دان اولموش‌دو. پاریسین محاصره‌سی زامانی اوزلشدیی محرومیتلر سونرالار صحتی اۆچون جدی پروبلملر یاراتمیش‌دی. آیاقلاری توتولدوغون‌دان سولی-پرودوم اوزون مدت یاتاق خسته‌سی اولموش‌دو. لاکین خسته یاتاغینا دوشمه‌سینه باخمایاراق فرانسه خالقینین میلّی ساواشینا تکجه سلاحلا دئییل، قله‌مله ده یاردیم گؤسترمه‌یه چالیشمیش‌دی. ۱۸۷۰-جی ایلده اونون حربی-وطن پرورلیک روح‌لو شعرلرینین توپلاندیغی "حرب تسوراتلاری" کیتابی چاپ ائدیلمیش و بؤیوک پوپولیارلیق قازانمیش‌دی. آنتیک پوئزییانین تأثیرینی یارادیجیلیغین‌دا همیشه حیس ائدن سولی-پرودومون بعضی اثرلرینین مؤوضو و ایده سی قدیم دؤوردن گؤتورولموش‌دو. مثلاً، "عدالت" (۱۸۷۸) فلسفی شعری قدیم روما شاعری لوکرئت‌سینین تأثیری ایله یازیلمیش‌دی. مؤلفین فیکرینجه، اینسان عدالتی خاریجی عالم‌ده دئییل، اؤز داخیلین‌ده آختارمالی‌دیر. "خوشبخت‌لیک" (۱۸۸۸) آدلاندیردیغی دؤرد مین میصراعلیق دیگر فلسفی پوئماسین‌دا ایسه سول‌لی پرودوم اینسانین یالنیز علمه جان آتماق، هر شئیله ماراقلانماق، فضیلت و اؤزونو قوربان وئره بیلمک سایه‌سین‌ده سادته قوووشاجاغی ایدئیاسینی اساسلاندیرماغا چالیشمیش‌دی.